text: Ако са верни тези данни – отразяват тенденция, затова гледаме на тях като на тенденция. Това каза пред БНР Тошко Йорданов, заместник-председател на партията на "Има такъв народ", в коментар на данни от социологическо проучване, според които лидерът на партията – Слави Трифонов е най-популярният български политик в момента.
  По думите му, "Има такъв народ" няма да отстъпи от три свои искания, които бяха завени в референдума, проведен от тях преди години – за мажоритарни избори в два тура, намаляване на субсидията на партиите на 1 лев и електронно дистанционно гласуване.
  "Българският народ заяви ясно, че иска да се случат тези три неща, затова направихме политическа партия. Отиваме на тези избори, за да реализираме тези три точки от референдума и те да станат закон", заяви Тошко Йорданов.
  ГЕРБ, ДПС и БСП са партиите, с които "Има такъв народ" категорично няма да си сътрудничи в управлението, подчерта Йорданов.
  Зам.-председателя на партията на Слави Трифонов заяви, че няма никакво значение дали една партия се определя като лява или дясна, защото "за избирателите са важни практицизмът, честността и моралът".
  "Тази координатна система вече е остаряла. Десни партии вземат леви решения, леви партии вземат десни. В кръга на шегата ще ви кажа, че нашата партия не е нито вляво, нито вдясно, тя е отгоре – над всички".